Polis EVO 2

Plot

Tiga tahun selepas peristiwa dalam filem pertama, Inspektor Sani (Zizan Razak) dan Khai (Shaheizy Sam) kini terlibat dalam sebuah misi pengintipan di sebuah pulau terpencil di pantai timur. Suasana bertukar keruh apabila sekumpulan pengganas yang diketuai oleh Hafsyam Jauhari (Hasnul Rahmat) menyerang dan menawan pulau Cherong, Pahang. 
Sani ditahan oleh kumpulan pengganas itu bersama dengan 200 orang kampung yang dijadikan tebusan, manakala Khai pula terperangkap di kawasan kampung. Sani cuba melawan ketua kumpulan pengganas itu dari dalam tempat tahanan selepas menyaksikan sendiri keganasan kumpulan tersebut. Khai pula berjaya menemui seorang polis perisik dari Indonesia dan 4 orang anggota pasukan khas yang dihantar oleh kerajaan Malaysia. Mereka bertujuh ini bersama-sama menyahut cabaran yang paling getir dalam kerjaya mereka sebagai polis untuk menumpaskan Hafsyam Jauhari bersama kumpulannya dan menyelamatkan lebih 200 tebusan di pulau itu.

Penerbitan

Penerbit Polis EVO Joel Soh menggalas tanggungjawab sebagai pengarah, menggantikan Ghaz Abu Bakar yang mengarahkan filem pertama. Penerbitan Polis EVO 2 mengambil masa yang lama untuk dijalankan akibat masalah pemilihan lokasi. Rancangan asal penggambaran sepatutnya bermula sebelum Ramadhan (sekitar Mei) 2017. Untuk filem ini, beliau mengarahkannya bersama Andre Chiew. Menurut Soh: "Bagi kami, pra-penerbitan ialah satu proses yang agak lama dan mahal. Skrip ini mengambil masa sebulan (untuk disiapkan). Segala-galanya dirancang dengan cermat, kami tidak hanya menaruh kostum pada seseorang tanpa meneliti. Kami melihat apa yang masuk ke dalam baju paramedik, alat penembak jitu dan sebagainya." Polis Evo 2 ialah percubaan sulung Soh dan Chiew untuk mengarahkan filem cereka. Soh telah mengarahkan filem-filem pendek sebelum ini tetapi lebih aktif sebagai penerbit filem dan penulis skrip, manakala Chiew telah mengarahkan beberapa iklan televisyen. Zizan Razak dan Shaheizy Sam kembali menjayakan peranan mereka masing-masing, dengan penambahan pelakon baru termasuk Hairul Azreen, Hasnul Rahmat, Syafie Naswip, Riz Amin dan Erra Fazira. Pelakon Singapura Fir Rahman dan pelakon Indonesia Raline Shah menyertai barisan pelakon Polis EVO 2.
Zizan dilaporkan mengalami kecederaan ketika membuat aksi lagak ngeri semasa penggambaran dijalankan. Raline memegang watak sebagai Rian, Polis EVO 2 merupakan filem aksi pertama lakonannya. Dalam satu temubual bersama MStar Online, Raline berkata beliau menolak tawaran lain hampir dua tahun semata-mata ingin memberi fokus kepada Polis Evo 2. "Ya, terpaksa tolak tawaran untuk dua tahun kerana saya perlu buat persiapan latihan-latihan fizikal. Ini pula filem aksi pertama saya, jadi perlukan banyak latihan terutama seni mempertahankan diri, cara memegang senjata dan berbagai-bagai lagi,". Beliau menggantikan Nora Danish yang berlakon dalam filem pertama. 
Untuk menjayakan Inspektor Khai, Shaheizy Sam memutuskan untuk menuju ke gim pada waktu malam untuk memerah dalam satu latihan terakhir, "Saya bimbang  badan saya tidak kelihatan bersedia untuk penggambaran, jadi saya menolak diri sendiri. Saya pergi ke gim dan mula berlari,". Menurut Soh, Polis Evo 2 diinspirasikan daripada insiden sebenar yang berlaku pada tahun 2013 di mana militan dari Filipina selatan menyerang Lahad Datu di Sabah dan mendakwa tanah itu sebagai milik mereka. Penggambaran dijalankan pada penghujung Oktober 2017 melibatkan lokasi sekitar Kuala Lumpur dan Kuantan dan berakhir pada Januari 2018. Lokasi penggambaran juga termasuk Pulau Paku di Pahang.

Keluaran

Polis EVO 2 ditayangkan di pawagam seluruh negara pada 22 November 2018. Treler teaser filem ini telah dikeluarkan pada 12 Oktober 2018 di saluran YouTube rasmi Astro Shaw manakala treler rasmi dikeluarkan pada 30 Oktober 2018. Filem ini ditayangkan di Indonesia pada 18 April 2019 dengan judul Police Evo dan menampilkan poster berbeza, ia menjadi filem Polis EVO pertama yang ditayangkan di sana.

Kutipan

Polis EVO 2 mencipta rekod baharu dengan mendapat kutipan pecah panggung sebanyak RM3.5 juta pada hari pembukaan sekali gus mengatasi kutipan hari pertama filem Munafik 2 sebanyak 2.05 juta. Polis EVO 2 mendapat 10 juta di dalam masa lima hari yang terus mengatasi kutipan Hantu Kak Limah yang kutipannya sebanyak 9 juta. Dalam tempoh 11 hari sahaja, filem ini berjaya mendapat kutipan sebanyak RM17 juta sejak hari pembukaan tayangan di Malaysia dan Brunei. Sehingga 11 Disember 2018, filem ini berjaya melakar sejarah tersendiri dengan meraih kutipan melebihi RM20 juta selepas 17 hari ditayangkan di pawagam, sekali gus mengatasi kutipan filem prekuelnya.

Ulasan kritis

Filem ini menerima ulasan positif dan bercampur-campur dari pengkritik filem. Kenneth Chaw menulis untuk Star2 menyifatkan Polis EVO 2 sebagai sebuah "filem yang berani" dan memberikan penarafan 7.5 dari 10 bintang. Beliau berkata: "Polis Evo 2 tidak hanya menawarkan pelbagai aksi, namun pengajaran yang mengejutkan tentang kehidupan, persahabatan, dan kesihatan emosi kita". Aidil Rusli dari The Malay Mail mempunyai pandangan tersendiri, "...sebuah filem yang tahu formulanya dengan sangat baik, melekat padanya, melakukan semua perkara yang perlu dilakukan dengan jayanya, dan ia juga dilakukan dengan tahap kraf yang tidak menghina mata, telinga dan kecerdasan. Nilai tambah di sini adalah, tentu saja, dalam cara pembikin filem menyusun formula."
Shazryn Mohd Faizal dari mSTAR Online melihat Polis Evo 2 menekankan isu yang lebih serius meskipun isu ajaran sesat dan militan ini bukan sesuatu yang baharu.

Kontroversi

Pada 10 November 2018, sebelum tayangan perdana rasmi, Polis EVO 2 menjadi subjek kontroversi apabila filem itu didapati mengandungi adegan didakwa menghina Islam sekali gus memberikan gambaran buruk kepada Muslimin dan Muslimat, sehingga Ahli Jawatankuasa Pusat PAS Dr Riduan Md Nor menggesa rakyat Malaysia memboikot filem ini.
Menurut Mufti Wilayah Persekutuan Datuk Dr. Zulkifli Mohamad Al-Bakri, Polis EVO 2 tidak mengandungi mesej yang jelas menghina Islam, sebaliknya lebih terarah kepada pemahaman terhadap fanatik sesat dan pelampau agama yang boleh mengancam ketenteraman negara. Malah Kementerian Dalam Negeri (KDN) sebelum ini mengeluarkan kenyataan untuk menyiasat dakwaan filem tersebut memberi imej buruk kepada Islam.

Tayangan media

Polis EVO 2 telah dipertontonkan buat pertama kalinya di televisyen di mana pelanggan ASTRO boleh melanggan dan menonton filem ini Astro First mulai 1 Februari 2019. Ia dipertontonkan di Astro Ria pada 5 Jun 2019 sempena Hari Raya Aidilfitri pertama.